《浮山禹庙观山海经塑像》
清代·张云璈

江都县治西，有石同培塿。得毋类地肺，或可比石纽。

巍巍白马类，庙貌建已久。鼎既铸神奸，上复范妍丑。

门前诸塑像，奇怪得未有。土功徵狸力，水祥见长右。

毕方火为讹，闻𧲂风是吼。钟山烛龙潜，平圃英招守。

䴅既怪多足，䍺又笑无口。山膏雅善詈，钉灵徒解走。

三年出象骨，十日炙女丑。神鼓雷泽腹，帝断刑天首。

一抟居有穷，九山食相柳。蚩尤弃桎梏，贰负遭锁钮。

凡此诸异物，其理难细扣。歧舌何能语，反膝安可蹂。

船或坐而削，丝或据而欧。鱼或海上捕，蛇或耳中受。

不知岁常然，抑或事有偶。无既已死，何以心不朽。

夏耕既无头，何以走厥咎。女尸化䔄草，譬若柳生肘。

淑士处栗广，不异身横亩。阴廊风雨青，虚室神鬼黝。

森然来搏人，駓駓张血拇。令我不敢前，颇觉惊心陡，昔读《山海经》，疑蓄不能剖。

是书所由来，云出伯益手。自宜比《禹贡》，同为百篇取。

崇伯有世系，乃为骆明后。羽渊化黄熊，墠渚复是否。

考之于诸书，不合十八九。上甲微王亥，况又殷事狃。

其说皆荒唐，直可覆酱瓿。每思起九原，质之文命后。

龙威《遁甲》书，从此多纷纠。祖龙见神人，汉武宴王母。

皆于此滥觞，奇说相煽诱。安得昆仑墟，开阳作干掫。

不信乘吉量，遽有千秋寿。归来眩心目，万怪踆户牖。

且操东向杯，帝浆以为酒。

作者简介：张云璈，字仲雅，钱塘人。乾隆庚寅举人，官湘潭知县。有《简松草堂集》。